รัฐบาลไทย-ข่าวทำเนียบรัฐบาล-"ปลัดเกษตรฯ" ติดตามความก้าวหน้า 4 โครงการ จ.เชียงใหม่ เผยเกษตรกรปรับรูปแบบการผลิตสู่เกษตรปลอดภัยและเกษตรอินทรีย์มากขึ้น
วันอังคารที่ 4 เมษายน 2560
"ปลัดเกษตรฯ" ติดตามความก้าวหน้า 4 โครงการ จ.เชียงใหม่ เผยเกษตรกรปรับรูปแบบการผลิตสู่เกษตรปลอดภัยและเกษตรอินทรีย์มากขึ้น
ปลัดเกษตรฯ" ติดตามความก้าวหน้าผลการดําเนินงานโครงการตามนโยบายของรัฐบาล ในพื้นที่             จ.เชียงใหม่ เผยเกษตรกรปรับเปลี่ยนรูปแบบการผลิตไปสู่เกษตรปลอดภัยและเกษตรอินทรีย์มากขึ้น พร้อมน้อมนําแนวคิดหลักปรัชญาเศรษฐกิจพอเพียง มาเป็นหลักทําการเกษตร
นายธีรภัทร ประยูรสิทธิ ปลัดกระทรวงเกษตรและสหกรณ์ เปิดเผยว่าได้มีการลงพื้นที่ติดตามความก้าวหน้าผลการดําเนินงานโครงการตามนโยบายของรัฐบาลและของกระทรวงเกษตรและสหกรณ์ ในพื้นที่จังหวัดเชียงใหม่ ทั้ง 4 โครงการ ได้แก่ 1. โครงการจัดที่ดินทํากินให้ชุมชน (คทช.) ของคณะอนุกรรมการส่งเสริมและพัฒนาอาชีพ ณ พื้นที่ตําบลแม่ทา อําเภอแม่ออน จังหวัดเชียงใหม่ โดยกระทรวงเกษตรฯ ได้ร่วมกับองค์การบริหารส่วนตําบลแม่ทา ส่งเสริมและพัฒนาอาชีพเกษตรกร ในการจัดหาแหล่งน้ําเพื่อการเกษตรก่อสร้างฝายพร้อมระบบส่งน้ํา ก่อสร้างอ่างเก็บน้ํา และซ่อมแซมอ่างเก็บน้ํา พร้อมทั้งส่งเสริมการใช้สารอินทรีย์ลดการใช้สารเคมีทางการเกษตร การปลูกผักอินทรีย์ การเลี้ยงโคนม และโคขุน 2.โครงการ 5 ประสาน สืบสานเกษตรทฤษฎีใหม่ ถวายในหลวงโดยติดตามความก้าวหน้า ณ แปลงเกษตรกรCell ต้นกําเนิด จํานวน 2 ราย คือ นางจันทร์ทิพย์คําเขียว บ้านเลขที่ 17/1 หมู่ 7 ต.ห้วยทรายอ.สันกําแพง จ.เชียงใหม่ และ นายกล้าณรงค์ กิติออนบ้านเลขที่ 29/1 หมู่ 4 ต.ร้องวัวแดงอ.สันกําแพง จ.เชียงใหม่ โดยพบว่าเกษตรกรมีการจัดแบ่งพื้นที่การเกษตรที่เหมาะสม มีการทําการเกษตรที่หลากหลาย เช่น ปลูกพืชผสมผสาน เลี้ยงไก่ เลี้ยงปลา เพื่อสร้างรายได้หมุนเวียนให้แก่ครอบครัว ลดค่าใช้จ่ายในการทําเกษตรโดยผลิตหัวเชื้อจุลินทรีย์เพื่อการกําจัดโรคและแมลงในพืชใช้เอง อีกทั้งจดบันทึกบัญชีครัวเรือนเพื่อช่วยวางแผนการใช้จ่ายเงินในครัวเรือนให้เหมาะสมกับรายได้ที่ได้รับ
3. การขับเคลื่อนการดําเนินงานตามระบบส่งเสริมการเกษตรแปลงใหญ่ ณ ศูนย์เพิ่มประสิทธิภาพการผลิตสินค้า เกษตร อําเภอสันกําแพง จังหวัดเชียงใหม่ ซึ่งเป็นศูนย์เรียนรู้ทางการเกษตรแก่เกษตรกรในพื้นที่และผู้ที่สนใจ เข้ามาศึกษาหาความรู้ที่หลากหลาย เช่น การทําเกษตรผสมผสาน การปลูกข้าวอินทรีย์การเลี้ยงไก่ประดู่หางดําเชียงใหม่ การเลี้ยงปลาในกระชังการผลิตอาหารสัตว์เพื่อลดต้นทุน (วัวเนื้อ) การทําน้ําส้มควันไม้  การรวมกลุ่มด้านหัตถกรรมเพื่อสร้างรายได้เสริม และ การท่องเที่ยวเชิงเกษตร และ 4. การแก้ไขปัญหาภัยแล้งโดยมอบนโยบายให้ทุกภาคส่วนรณรงค์ประชาสัมพันธ์ให้เกษตรกรวางแผนการใช้น้ําอย่างประหยัดและรู้คุณค่า ตลอดทั้งบูรณาการการแก้ไขปัญหาไฟป่าและหมอกควันโดยให้เกษตรกรไถกลบตอซังแทนการเผานําเศษวัสดุพืชหรือหญ้าแห้งกลบโคนต้นไม้เพื่อรักษาความชื้นในดินและเป็นปุ๋ยหมัก การทําแนวเขตกันชนไฟป่า นอกจากนี้ ได้ประชาสัมพันธ์เรื่องการทําปฏิบัติการทําฝนหลวง โดยเกษตรกรสามารถขอรับการบริการได้ที่ศูนย์ปฏิบัติการฝนหลวงภาคเหนือ สํานักงานเกษตรและสหกรณ์จังหวัดเชียงใหม่ สํานักงานเกษตรจังหวัดเชียงใหม่ และสํานักงานเกษตรอําเภอในพื้นที่
"จากการลงพื้นที่ติดตามงานในครั้งนี้ พบว่าเกษตรกรได้มีการปรับเปลี่ยนรูปแบบการผลิตไปสู่เกษตรปลอดภัยและเกษตรอินทรีย์มากขึ้นมีการลดการปลูกพืชเชิงเดี่ยว ลดการใช้สารเคมีทางการเกษตรและหันมาพึ่งพาตนเองโดยการผลิตเชื้อจุลินทรีย์เพื่อการกําจัดโรคและแมลงในพืชใช้เอง รู้จักการรวมกลุ่มเพื่อสร้างความเข้มแข็ง โดยสิ่งสําคัญที่นํามาสู่การเปลี่ยนแปลง คือ การน้อมนําแนวคิดหลักปรัชญาเศรษฐกิจพอเพียงของพระบาทสมเด็จพระปรมินทรมหาภูมิพลอดุลยเดช มาเป็นหลักชัยในการทําการเกษตรศึกษาให้เข้าใจ และนํามาสู่การปฏิบัติอย่างเป็นรูปธรรม ทําให้เกษตรกรเกิดความสุขและภาคภูมิใจในการเป็นเกษตรกรมืออาชีพอย่างแท้จริง" นายธีรภัทร กล่าว
------------------------------
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai